寄題真州扃岫寺
作者：王銍
朝代：宋

paragraphs: 一峯秀色何高寒，更以木杪橫飛欄。
荆吳形勝妙天下，閒鎖雲錦光斕斑。
山從千古混沌始，江自萬里岷峨還。
江山無際真賞遠，人境未如心境寬。
乃知萬象自變滅，我與天地俱清閒。
時來登覽健意氣，興落煙靄空濛間。
宛如列岫在扃鐍，何待謝守窗中看。
仙壺日月悟世換，蟻穴富貴羈夢殘。
易中求象山有天，須彌納芥曾何難。
乾坤橐籥一氣內，鉅細兩不離區寰。
徑呼飛仙來取醉，笙簫彷彿鏘珮環。
已鞭鸞鳳到三境，何待虎豹號九關。
只今朱甍半落日，誰繫畫舸臨蒼灣。
何當脫身戎馬際，共契妙旨相追攀。
懷哉欲往波浪闊，回首江南江北山。